CELEX ID: 32011R0524
Publication Date: 2011-05-26

Document:
KOMISIJOS REGLAMENTAS (ES) Nr. 524/2011
2011 m. gegužės 26 d.
kuriuo dėl didžiausios leidžiamosios bifenilo, deltametrino, etofumezato, izopirazamo, propikonazolo, pimetrozino, pirimetanilo ir tebukonazolo likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausia leidžiamoji deltametrino, etofumezato, propikonazolo, pimetrozino ir pirimetanilo likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Tebukonazolo DLK nustatyta Reglamento (EB) Nr. 396/2005 III priedo A dalyje. Izopirazamo DLK nebuvo nustatyta nei viename Reglamento (EB) Nr. 396/2005 priede, todėl taikoma numatytoji 0,01 mg/kg vertė. Ligi šiol konkreti bifenilo DLK nebuvo nustatyta, o medžiaga nebuvo įtraukta į Reglamento (EB) Nr. 396/2005 IV priedą. Anksčiau bifenilas buvo naudojamas kaip augalų apsaugos produktas. Pagal Reglamento (EB) Nr. 396/2005 18 straipsnio 1 dalies b punktą numatytoji 0,01 mg/kg DLK taikoma visiems minėto reglamento I priede nurodytiems produktams.
(2)
Vadovaujantis procedūra, nustatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos pimetrozino, DLK, kad šį produktą būtų leista naudoti špinatams, paprastosioms portulakoms ir runkelių lapams apsaugoti.
(3)
Taip pat pateikta paraiška leisti naudoti deltametriną bulvėms apsaugoti. Pateikta paraiška leisti naudoti etofumezatą žolelių užpilams naudojamiems žiedams ir lapams ir čiobreliams apsaugoti. Pateikta paraiška leisti naudoti izopirazamą kelių rūšių javams apsaugoti. Pateikta paraiška leisti naudoti propikonazolą valgomosioms vynuogėms, vyninėms vynuogėms ir obuoliams apsaugoti. Pateikta paraiška leisti naudoti pirimetanilą žirniams su ankštimis apsaugoti. Pateikta paraiška leisti naudoti tebukonazolą įvairiems citrusiniams vaisiams apsaugoti.
(4)
Atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė vertinimo ataskaitas Komisijai.
(5)
Vokietija ir verslo subjektai pateikė Komisijai informacijos, kad bifenilas aptiktas šviežiose prieskoninėse žolėse ir žolelių užpiluose, kuriuose pesticido likučių koncentracija buvo didesnė, nei numatytoji DLK. Vokietija pateikė vertinimo ataskaitą ir pranešė, kad dėl visuotinio šios medžiagos paplitimo iš įvairių šaltinių neįmanoma gaminti prieskoninių žolių, erškėtuogių arbatos, prieskonių ir žolelių užpilų, kuriuose bifenilo likučių koncentracija atitiktų numatytąją DLK. Laikydamasi Reglamento (EB) Nr. 396/2005 16 straipsnio 1 dalies a punkte aprašytos tvarkos Vokietija pateikė paraišką dėl laikinosios DLK nustatymo, kad būtų galima minėtus produktus teikti rinkai.
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į grėsmę vartotojams ir, jei reikia, gyvūnams, ir pateikė pagrįstas nuomones dėl siūlomos medžiagų DLK (3). Šias nuomones Tarnyba pateikė Komisijai, valstybėms narėms ir visuomenei.
(7)
Tarnyba pagrįstose nuomonėse padarė išvadą, kad įgyvendinti visi teiktinai informacijai keliami reikalavimai ir pareiškėjų prašomi DLK pakeitimai yra priimtini vartotojų saugos požiūriu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrų nekeltų pavojaus viršyti leidžiamą paros normą (LPN) arba ūmią referencinę dozę (ŪRD).
(8)
Tarnyba rekomendavo padidinti bifenilo DLK tik tuomet, kai duomenimis įrodyta, jog tai yra būtina. Tarnyba taip pat informavo, kad dėl analizės problemų kai kuriais atvejais gali būti neįmanoma užtikrinti esamos DLK taikymo, ir patarė padidinti žemiausią analizinio nustatymo ribą (LOD) minėtoms kultūroms. Iš ES etaloninės laboratorijos gauta informacija tai patvirtino.
(9)
Remiantis pagrįstomis Tarnybos nuomonėmis bei pranešimu ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus.
(10)
Todėl Reglamentas (EB) Nr. 396/2005 turėtų būti atitinkamai iš dalies pakeistas.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. gegužės 26 d.

EuroVoc Classification:
Level 1: 100149
100156
Level 2: 100215
100250
100249
Level 3: 1268
1277
2014
All Descriptors: 1277
2985
6569